I. El Decret legislatiu 3/2003, de 4 de novembre, aprova el Text refós de la legislació en matèria d'aigües de Catalunya, per tal de permetre la implantació i l'aplicació pràctica de figures tributàries, amb les modificacions introduïdes per la Llei 12 /2004, de 27 de desembre, de mesures financeres.
Aquestes disposicions amb rang de llei es dictaren d'acord amb les competències que la Generalitat ha assumit en matèries hidràuliques i de protecció del medi ambient en el marc establert pels articles 149.1, 23 i 24 de la Constitució i articles 9.13 i 16, 10.1.6. i 11.10 de l'Estatut d'autonomia de Catalunya.
En l'àmbit tributari, les competències de la Generalitat es determinen en l'article 157.1.b) de la Constitució i en l'article 46.1 de l'Estatut recollits d'altra banda per l'exposició de motius de l'esmentat Decret legislatiu 3/2003.
Tenint en compte el contingut d'aquest Projecte de decret, la competència de la Generalitat per aprovar-lo es fonamenta també en la previsió establerta per l'article 149.1.18a de la CE i l'article 10.1.1 de l'Estatut, en allò que es refereix a l'establiment d'un procediment administratiu específic de gestió de tributs, d'acord amb les competències d'ordre tributari ja esmentades.
Perquè, en efecte, aquest Projecte de modificació del Decret 103/2000, de 6 de març, pel qual s'aprova el Reglament dels tributs gestionats per l'Agència Catalana de l'Aigua presenta un contingut que una bona part està referit al procediment de gestió del cànon de l'aigua.
Segons s'estableix en la seva exposició de motius i s'explicita a la part dispositiva, la reforma del text original té per objecte la necessitat de simplificar i optimitzar alguns del procediments regulats en l'esmentat reglament, millorant alhora la gestió dels tributs que regula i agilitant la tramitació administrativa.
Així, per exemple, dins el que comporta la gestió del cànon de l'aigua, s'ha optat per simplificar el procediment de declaració i ingrés del tribut per part de les entitats subministradores, tot incorporant una sèrie de mesures destinades a facilitar al ciutadà la realització dels tràmits administratius.
En el marc d'aquesta simplificació de tràmits, s'ha optat per reduir la documentació que les persones usuàries domestiques d'aigua han de presentar per tal de justificar el seu dret a gaudir d'una ampliació dels trams de consum d'aigua.
En aquest àmbit del règim jurídic del procediment administratiu de la gestió de tributs que justifica l'enquadrament competencial esmentat, el Projecte de decret respon a la necessitat de simplificar i aclarir els procediments actualment vigents, amb la finalitat de procurar una major seguretat jurídica.
Cal destacar, finalment, que, també en aquest àmbit material de la competència sobre procediment administratiu derivat de l'organització autonòmica sobre gestió dels recursos hidràulics, i a fi d'afavorir el compliment de les obligacions dels ciutadans, el Projecte estableix una ampliació de la vigència del tipus de declaració d'ús i contaminació de l'aigua.
En conseqüència, i per tot el que s'ha exposat, és procedent pronunciar-se afirmativament sobre la competència de la Generalitat i l'habilitació del seu Govern per dictar el decret pel qual es modifica el Reglament, aprovat pel Decret 103/2000.
La tramitació del Projecte de decret s'ajusta, en principi, a les previsions de l'article 63 de la Llei 13/1989, de 14 de desembre, d'organització, procediment i règim jurídic de l'Administració de la Generalitat.
El Departament de Medi Ambient i Habitatge inicia l'elaboració d'aquesta disposició, la qual té annexa la memòria que explicita la justificació de la norma que es modifica, així com el marc normatiu en què s'insereix i la finalitat que es persegueix.
Consten en l'expedient les reflexions exigides per l'article 63.2 i 3, pel que fa al cost benefici en l'estudi econòmic que pot provocar l'aplicació de la modificació proposada.
L'estudi no és gaire detallat i s'estén a qüestions que semblen més pròpies de la memòria explicativa.
Pel que fa al marc normatiu, en la llista de disposicions afectades per la proposta i derogacions no figuren les disposicions que es consideren vigents, però que cal entendre que són totes aquelles que no són objecte de cap afectació.
Hi consten, a més, com a deixades "sense contingut", unes disposicions relatives a la inspecció tributària.
En la tramitació també s'ha tingut en compte la previsió de l'article 64 de la Llei 13/1989, ja que el Projecte s'ha tramès a les entitats afectades per la regulació per a la consulta i, en aquest sentit, s'ha demanat el parer de departaments i organismes de la Generalitat, entitats de subministraments d'aigües, associacions de regants, càmpings, patronals, la Federació de Municipis de Catalunya, l'Associació Catalana de Municipis, associacions d'usuaris i sindicats agrícoles, als quals s'ha tramès el Projecte de decret perquè, si ho creuen convenient, efectuïn les observacions que creguin oportunes -tot i que no gaires ho han fet, i atesa la matèria del Reglament, l'opinió del Departament d'Economia i Finances hagués estat important-.
Aquesta Comissió no pot deixar de mencionar les queixes d'alguns consultats, ja que no han rebut la memòria explicativa, i, en canvi, han rebut el text que estava pendent de l'aprovació de la Llei 12/2004, de 27 de desembre, de mesures financeres.
Per tant, s'ha tramès als interessats un text que podia ser modificat sortosament, no ha estat així.
Aquesta pràctica, justificada per la manca de temps, no és convenient utilitzar-la per tramitar una norma.
Això es posa de manifest en l'acta de la Comissió de Govern Local de Catalunya, en la qual algun dels seus membres es manifesta contrari a una aprovació precipitada del Projecte.
Pel que fa a la informació pública, consta en l'expedient l'anunci en el DOGC de 5 de gener de 2005 amb aquesta finalitat.
L'expedient finalitza amb un informe favorable del Consell d'Administració de la Agència Catalana de l'Aigua, el dictamen també favorable del Consell Assessor de l'Ús Sostenible de l'Aigua i un informe jurídic sobre el Projecte de decret, així com el text definitiu proposat.
S'ha sol·licitat l'informe preceptiu sobre l'impacte de gènere a l'Institut Català de la Dona, però no consta que s'hagi contestat.
Tot i així, l'Administració té l'obligació de demanar-lo, atès que es tracta d'un informe preceptiu, però la càrrega d'emetre'l depèn de l'òrgan que ha d'informar preceptivament.
Per tant, si se li ha concedit el termini legalment establert per emetre'l sense que s'hagi evacuat, no hi ha cap objecció al fet que prossegueixi la tramitació, tal com ho estableix l'article 83.3 de la LRJPAC.
S'ha demanat que la Comissió Jurídica Assessora n'informi pel procediment d'urgència, la qual cosa resulta justificada perquè la publicació de les modificacions del Reglament en condiciona l'aplicació.
A més, el Govern ha de fixar, abans de l'1 d'abril de 2005, els estàndards d'ús de l'aigua per a cada sector de la producció i les activitats industrials, segons exigeix la modificació de la disposició addicional vuitena del Decret legislatiu 3/2003, efectuada per l'article 1 de la Llei 12/2004, de 27 de desembre, de mesures financeres.
Aquesta Comissió Jurídica Assessora atén la petició del conseller i emet el dictamen, amb escurçament del termini per raons d'urgència, però ha de subratllar que l'exercici institucionalitzat de la funció consultiva com a garantia preventiva de la legalitat de l'actuació del govern no s'adiu per norma general amb la urgència, i menys en els casos d'especial complexitat com el que ens ocupa (Dictamen 117/03).
En definitiva, aquestes urgències extremes afecten negativament la garantia de qualitat de les normes, com també s'ha recordat en altres ocasions (Dictamen 1007/99) i així ho sotmet a la consideració de l'autoritat consultant.
Malgrat tot, es pot concloure que el procediment d'elaboració de la disposició general ha acomplert els pressupòsits i requisits exigits per la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
En relació amb el contingut general del Projecte de modificació del Reglament, a part de les habilitacions generals expressades en el fonament I, cal assenyalar que la modificació està constituïda per grups que es poden classificar així:
- Modificació del procediment d'obtenció de trams de consum domèstic.
- Gestió del cànon de l'aigua per part de les entitats subministradores.
- Determinació del tribut per a usos industrials i assimilables.
- Adaptació a la normativa general tributària.
En principi, doncs, tot el contingut reglamentari es fonamenta en la Llei que desplega i en la nova Llei 58/2003, de 17 de desembre, general tributària.
Respecte d'aquesta, es fan unes consideracions en finalitzar l'examen del Projecte.
Pel que fa al contingut del text proposat, la Comissió fa les observacions següents:
Des d'un punt de vista formal i amb caràcter previ, cal indicar que en el text examinat s'observen una sèrie de deficiències gramaticals que cal esmenar i que, a més, han estat remarcades per una les entitats consultades.
L'Administració instructora ha indicat que aquestes deficiències ja seran esmenades pel Servei de Correcció del Diari Oficial de la Generalitat de Catalunya.
La Comissió ha de dissentir d'aquesta apreciació, ja que la redacció definitiva no pot ser alterada pels serveis de correcció lingüística, excepte pel que fa als defectes ortogràfics.
En relació amb l'estructura de l'articulat i en particular pel que fa referència a l'article 22, caldria suprimir els títols de cada número, ja que trenca l'estructura de l'articulat de tota la disposició, estigui modificada o no.
Per seguir aquesta mateixa estructura, en els articles 1 i 9 caldria afegir el nombre de l'article en cada una de les separacions numerals, per coherència i igualtat amb el text del Reglament que es modifica.
La supressió d'articles relatius a la inspecció tributària.
L'article 55 no modificat ni derogat, precisa que s'aplicaran les disposicions legals i reglamentàries sobre la matèria, aplicables per la Generalitat de Catalunya en matèria tributària als tributs sobre l'aigua, així com la resta de les normes de caràcter tributari de la Generalitat i, quan s'escaigui, per la normativa estatal.
Aquesta darrera està constituïda per la Llei general tributària i normes complementàries i que són d'aplicació als tributs de la Generalitat, en virtut del que disposa l'article 149.1 i 3 de la Constitució.
L'article 1.1 de la nova Llei general tributària estableix que aquesta serà d'aplicació a totes les administracions tributàries "en virtud y con el alcance previsto en el artículo 149.1.1, 8, 14 y 18 de la Constitución" i en no tenir la Generalitat de Catalunya una Llei general tributària pròpia, les referències a la Llei general tributària de la Generalitat s'han de referir a Llei estatal.
Per tant, les adaptacions a la nova Llei general tributària en matèria d'inspecció haurien d'haver estat objecte d'una major reflexió i adequació a aquesta norma, reflexió que no s'ha pogut dur a terme atesa la urgència de la tramitació del Projecte, i no limitar-se a la derogació d'uns articles determinats del Reglament.
D'altra banda, i en aquest ordre de consideracions, el capítol V del títol tercer, referit a la revisió dels actes tributaris no ha estat objecte de modificació i, per tant, no està adaptat a la nova Llei general tributària.
El mateix passa amb el títol IV, relatiu a les infraccions i sancions.
Així, queden vigents una sèrie de disposicions sobre la revisió dels actes administratius tributaris que han estat modificats en aspectes substancials per la Llei general tributària de 2003, com són els terminis per interposar reclamacions i recursos.
La nova Llei general tributària és d'aplicació a totes les administracions tributàries llevat de la revisió dels actes administratius tributaris aplicables als tributs de caràcter local, que són exclosos de manera expressa per la disposició addicional quarta de la mateixa Llei general.
Aquesta consideració resulta especialment rellevant si es té en compte que precisament una de les finalitats del projecte és adaptar-se a la nova Llei general tributària.
El mateix passa amb les referències incorrectes perquè corresponen a l'antiga Llei i que no han estat modificades.
Una solució seria derogar les normes esmentades i substituir-les per una disposició general que mantingui les normes organitzatives competència de la Generalitat de Catalunya i que declari aplicables els preceptes que correspongui de la Llei general tributària i normes complementàries.
Malgrat que en el text del Projecte s'indica que queden sense efecte determinats articles, també fóra convenient utilitzar una disposició derogatòria en aquest sentit.
S'emet amb caràcter d'urgència el dictamen relatiu al Projecte de decret de modificació del Decret 103/2000, de 6 de març, pel qual s'aprova el Reglament dels tributs gestionats per l'Agència Catalana de l'Aigua; i una vegada ateses les observacions formulades en el cos del dictamen, de les quals les contingudes en el fonament jurídic IV tenen caràcter d'essencials, es pot elevar al Govern.